सिटीको यात्रा रोकियो
म्यानचेस्टर सिटीको इंग्लिस प्रिमियर लिगमा लगातर १८ खेलको विजय यात्रालाई आइतबार क्रिस्टल प्यालेसले गोलरहित बराबरीमा रोकिदिएको छ । अझ इन्जुरी टाइममा पाएको पेनाल्टी सदुपयोग गर्न नसक्दा प्यालेसले यस सिजनमा सिटीलाई पहिलोपटक पराजित गर्ने टोली बन्ने मौका गुमायो । 
लन्डन — म्यानचेस्टर सिटीको इंग्लिस प्रिमियर लिगमा लगातर १८ खेलको विजय यात्रालाई आइतबार क्रिस्टल प्यालेसले गोलरहित बराबरीमा रोकिदिएको छ । अझ इन्जुरी टाइममा पाएको पेनाल्टी सदुपयोग गर्न नसक्दा प्यालेसले यस सिजनमा सिटीलाई पहिलोपटक पराजित गर्ने टोली बन्ने मौका गुमायो । पेप ग्वार्डिओलाको टोलीले निराशाजनक प्रदर्शन गर्‍यो, त्यसका बावजुद सिटीले प्रिमियर लिगमा १४ अंकको अग्रता बनाएको छ । नयाँ वर्ष अगाडि शीर्षस्थान र दोस्रो स्थानको टोलीबीच यो सबैभन्दा ठूलो भिन्नता हो । सिटीका लागि अझ पीडा बल्झिन सक्थ्यो । तर लुका मिलिभोजेभिजले अन्तिम मिनेटमा गरेको पेनाल्टी प्रहारलाई सिटीका गोलरक्षक इडरसनले बचाइदिए । वैकल्पिक खेलाडी रहिम स्टर्लिङले ९२ औं मिनेटमा विल्फ्रिड जाहालाई लडाएपछि प्यालेसले पेनाल्टी पाएको थियो । ब्राजिलियन स्ट्राइकर जेसस घाइते भएर मैदान छाड्नु सिटीलाई अर्को दु:खद खबर थियो । २३ औं मिनेटमा घाइते भएका जेसस दुई महिनासम्म खेल्न नसक्ने भएका छन् । शनिबार म्यानचेस्टर युनाइटेड बराबरीमा रोकिएको दिन चेल्सी र लिभरपुलले घरेलु मैदानमा जित निकाले । चेल्सीले स्टोक सिटीलाई ५–० ले पराजित गर्दा विलियन, एन्टोनियो रुडिगर, ड्यानी ड्रिंकवाटर, पेड्रो रोड्रिग्वेज र डेविड जापाकोस्टाले १–१ गोल गरे । लिभरपुलले एक गोलले पछाडि परेको स्थितिलाई उल्टाउँदै लेस्टर सिटीमाथि २–१ को जित निकाल्यो । जेमी भार्डीको गोलमा पाहुना टोली लेस्टरले अग्रता लिए पनि मोहमद सलाहले दोस्रो हाफमा दुई गोल गरे । म्यानचेस्टर युनाइटेड भने उसकै घरमा साउथह्याम्पटनसँग गोलरहित बराबरीमा रोकियो ।दूरी घटाउँदै युभेन्ट्सरोम– पाउलो डिबालाको दुई गोलमा युभेन्ट्सले भेरोनालाई ३–१ ले पराजित गर्दै इटालियन सिरी ‘ए’ मा शीर्षस्थानको नेपोलीसँगको अग्रता १ अंकमा छोट्याएको छ । १९ खेलको समाप्तिमा नेपोलीको ४८ र युभेन्ट्सको ४७ अंक छ । इन्टर मिलान ४१ र एएस रोमा ३९ अंकका साथ तेस्रो र चौथो स्थानमा छन् । ब्लाइसे माटुइडीले युभेन्ट्सलाई छैटौं मिनेटमै अग्रता दिलाएका थिए । गोन्जालो हिगुइनको प्रहार रिबाउन्ड भएपछि उनले त्यो गोल गरेका थिए । मार्टिन कासेरेसले २५ यार्डबाट गोल गर्दै भेरोनालाई बराबरीमा ल्याए । युभेन्ट्सले ९ खेलमा पहिलोपटक गोल खर्चेको थियो । तर डिबालाले अन्तिम १८ मिनेटमा दुई गोल गर्दै युभेन्ट्सलाई जित दिलाए । नेपोलीले शुक्रबार राति क्रोटोनेमा १–० को जित हात पारेको थियो । इन्टर मिलानलाई लाजियोले गोलरहित बराबरीमा रोक्यो । 